R. Kaliňák, podpredseda vlády a minister vnútra SR: (2009-06-18):
Špecializovaný trestný súd sa zriaďuje ako samostatný súd so špecializovanou agendou v oblasti trestného práva. Jeho pôsobnosť má byť zameraná na ochranu pred korupciou, organizovaným zločinom a dôsledkami trestných činov vyššej spoločenskej nebezpečnosti. Predkladaný vládny návrh zákona reaguje na rozhodnutie Ústavného súdu zo dňa 20. mája 2009, ktorým Ústavný súd rozhodol o návrhu skupiny poslancov o súlade zákona č. 458/2003 o zriadení Špeciálneho súdu a Úradu Špeciálnej prokuratúry s Ústavou Slovenskej republiky. Týmto rozhodnutím Ústavný súd Slovenskej republiky vyslovil nesúlad článku 1, § 1 zákona č. 458/2003 Z. z., ako aj jednotlivých ustanovení ďalších súvisiacich právnych predpisov s Ústavou Slovenskej republiky a tiež s Dohovorom OSN proti korupcii. Uverejnením tohto rozhodnutia Ústavného súdu Slovenskej republiky v Zbierke zákonov stratí sa účinnosť § 1 tohto zákona, ktorým sa zriadil Špeciálny súd a napadnuté ustanovenia súvisiacich právnych predpisov. V nadväznosti na to sa v záujme zachovania tejto inštitúcie, zameranej na boj proti korupcii a organizovanému zločinu, predkladá vládny návrh zákona, ktorým sa zriadi Špecializovaný trestný súd a ktorým sa v tejto súvislosti novelizujú niektoré ďalšie právne predpisy upravujúce právomoc a postavenie tohto súdu a jeho sudcov. Nový Špecializovaný trestný súd sa navrhuje zriadiť formou zákona. Jeho zriadenie formou ústavného zákona nie je v tejto chvíli účelné. Predložený vládny návrh zákona v plnom rozsahu rešpektuje citované rozhodnutie Ústavného súdu Slovenskej republiky. Novelizuje aj zákon č. 385/2000 Z. z. o súdoch a prísediacich a o zmene a doplnení niektorých zákonov v znení neskorších predpisov tým spôsobom, že ruší podmienku pre sudcov Špeciálneho súdu byť oprávnení oboznamovať sa s utajovanými skutočnosťami stupňa Prísne tajné a podstatne znižuje výšku funkčného príplatku za výkon ich funkcie. Návrh zákona zachováva princíp istoty, predovšetkým právnej súvislosti s doterajším rozhodovaním Špeciálneho súdu. Navrhujú sa prechodné ustanovenia, ktoré zabránia vzniku právneho vákua v období po vyhlásení rozhodnutia Ústavného súdu Slovenskej republiky v Zbierke zákonov v súvislosti s agendou doterajšieho Špeciálneho súdu. Vo vládnom návrhu je definovaný prechod výkonu súdnictva,   t. j. oprávnenie Špecializovaného trestného súdu zriadeného podľa tohto zákona konať v právoplatne neskončených veciach, ktoré sú súčasťou agendy Špeciálneho súdu zriadeného podľa doterajších predpisov. Rovnako sa navrhuje prechod práv a povinností vyplývajúcich z pracovnoprávnych vzťahov a štátnozamestnaneckých vzťahov a iných obdobných právnych vzťahov a práv a povinností z osobných vzťahov súdu k štátu. V súlade s rozhodnutím Ústavného súdu Slovenskej republiky sa ustanovuje osobitná vecná pôsobnosť Špecializovaného trestného súdu. Oproti doterajšej právnej úprave sa rozširuje pôsobnosť Špecializovaného trestného súdu o niektoré nové skutkové podstaty trestných činov. Úkladná vražda, machinácie pri verejnom obstarávaní a verejnej dražbe, falšovanie, pozmeňovanie a neoprávnená výroba peňazí a cenných papierov, zneužívanie právomocí verejného činiteľa, prijímanie úplatku, podplácanie a nepriama korupcia. Špecializovaný trestný súd sa zriaďuje ako súd trvalý, t. j. zákon časovo neobmedzuje jeho pôsobnosť. Rád by som v tejto súvislosti dodal, že predovšetkým týmto zákonom rozširujeme pôsobnosť Špecializovaného trestného súdu. Už z uvedeného, čo som povedal, je evidentné, že personálne obsadenie Špeciálneho súdu a Špecializovaného trestného súdu bude v tomto prípade totožné, čo, samozrejme, zvyšuje právnu istotu a, samozrejme, potvrdzuje doterajší kredit Špeciálneho súdu. Z nášho pohľadu sme predovšetkým vylúčili súdom napadnuté rozhodnutie o personálnej účinnosti tohto zákona doterajšieho a tým, že sme zaradili do vecnej pôsobnosti súdu prakticky všetky paragrafy, ktorých sa ústavní činitelia aj štátni predstavitelia môžu dopustiť v súvislosti s výkonom svojej funkcie, sme rozšírili počet tých, ktorí boli doteraz v jurisdikcii tohto súdu. Myslím si, že sa predovšetkým napravili chyby, ktoré tento zákon mal. Len ako perličku spomeniem, že v jurisdikcii súdu bol vedúci Úradu vlády, ale už hlavný štatutár vedúci Kancelárie Národnej rady v tomto nebol. Rovnako tak šéf Kancelárie prezidenta, pričom si myslím, že rovnaké povinnosti, aj svoje postavenie z pohľadu zákona bezpochyby majú. Čiže bolo nevyhnutné aj z praktických dôvodov a nielen preto, že Ústavný súd napadol ústavnosť tohto zákona, zmeniť jeho jurisdikciu práve rozšírením vecnej, ktorá podľa môjho názoru jednoznačne postihuje širší okruh ústavných, ale aj štátnych funkcionárov, ktorí by sa mohli prípadnej korupcie dopúšťať. Som preto rád, že našiel tento zákon pochopenie aj v Národnej rade a verím, že sa bude tešiť aj vašej podpore. Ďakujem pekne.